Familien Møller Hansen, Hobro, har solgt DS Gruppen A/S og underliggende produktions- og salgsselskaber til den tyske industrikoncern Goldbeck GmbH, Bielefeld, hvor DS Gruppen bliver vækstmotoren for både DS Gruppens og Goldbecks kommende ekspansion i Nordeuropa. Salget kræver kun godkendelse fra de tyske konkurrencemyndigheder. Det oplyser DS Gruppen i en pressemeddelelse. DS Gruppen har gennem det seneste årti oplevet stærk vækst inden for alle forretningsområder. DS Gruppens forretningsområder ser store muligheder for fortsat vækst i Europa, hvor flere DS-produktionsvirksomheder allerede er betydende leverandører. Ejerfamilien Møller Hansen har vurderet, at denne proces kræver stærke kræfter og større indsigt i de europæiske markeder, hvorfor muligheden for at finde en sådan partner er blevet undersøgt. DS Gruppen har fra starten ønsket at finde en industriel ejer, der har indsigt og kompetence i branchen og i Europa i særdeleshed. Efter en struktureret proces er valget faldet på den tyske industrikoncern Goldbeck GmbH, Bielefeld, en familieejet førende bygge- og servicevirksomhed i Europa. - Fra det første møde med repræsentanter fra Goldbeck har vi haft et positivt indtryk, som er blevet yderligere bekræftet gennem hele forløbet, forklarer Mads Møller Hansen, medejer og administrerende direktør i DS Gruppen. Langsigtet perspektiv Svend Møller Hansen, stifter og medejer af DS Gruppen, understreger opkøbets langsigtede perspektiv: -  To succesfulde familievirksomheder vil samle deres erfaring og ekspertise i en fælles langsigtet strategi, siger Svend Møller Hansen. - Med købet af DS Gruppen styrker vi vores europæiske tilbud som livscykluspartner inden for erhvervsbyggeri, forklarer Jan-Hendrik Goldbeck, der leder Goldbeck sammen med sin bror Jörg-Uwe Goldbeck som Managing Partners. Jörg-Uwe Goldbeck fremhæver lighederne mellem de to virksomheder: -  Vi deler forskellige fællestræk med DS Gruppen - ikke kun i forhold til vores kernekompetencer. Begge virksomheder blev grundlagt i 1969, har en decentral struktur og er anden generations ejerdrevne virksomheder. Vi ser vores Goldbeck-værdier om medmenneskelighed, ansvarlighed og passion for præstation også afspejlet i DS Gruppens virksomhedskultur.

Opsummering:
Familien Møller Hansen fra Hobro har solgt stålvirksomheden DS Gruppen A/S til den tyske industrikoncern Goldbeck GmbH.